รัฐบาลไทย-ข่าวทำเนียบรัฐบาล-พม. ร่วมกับมูลนิธิอารยสถาปัตย์เพื่อคนทั้งมวล จัดงานมหกรรมอารยสถาปัตย์และนวัตกรรมสุขภาพเพื่อคนทั้งมวล ครั้งที่ 3 ( Thailand Friendly Design Expo 2018 )
วันศุกร์ที่ 30 พฤศจิกายน 2561
พม. ร่วมกับมูลนิธิอารยสถาปัตย์เพื่อคนทั้งมวล จัดงานมหกรรมอารยสถาปัตย์และนวัตกรรมสุขภาพเพื่อคนทั้งมวล ครั้งที่ 3 ( Thailand Friendly Design Expo 2018 )
พม. ร่วมกับมูลนิธิอารยสถาปัตย์เพื่อคนทั้งมวล จัดงานมหกรรมอารยสถาปัตย์และนวัตกรรมสุขภาพเพื่อคนทั้งมวล ครั้งที่ 3 ( Thailand Friendly Design Expo 2018 )
วันนี้ (30 พ.ย.61) เวลา 10.00 น. ที่โถงนิทรรศการ Impact Exhibition Hall 2 อิมแพคเมืองทองธานี จังหวัดนนทบุรีพลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานในพิธีเปิด"มหกรรมอารยสถาปัตย์และนวัตกรรมสุขภาพเพื่อคนทั้งมวล ครั้งที่ 3” (Thailand Friendly Design Expo 2018)พร้อมมอบใบประกาศเกียรติคุณแก่หน่วยงาน องค์กรดีเด่น และคนพิการต้นแบบ ซึ่งจัดขึ้นระหว่างวันที่ 30 พฤศจิกายน – 3 ธันวาคม 2561 โดยมีวัตถุประสงค์เพื่อยกระดับคุณภาพชีวิตของคนพิการ และผู้สูงอายุ รวมทั้งคนทั้งมวล อีกทั้งเพื่อให้สังคมตระหนักและคํานึงถึงความสําคัญและความจําเป็นของการจัดให้มีการออกแบบเพื่อคนทั้งมวล (Universal Design) หรืออารยสถาปัตย์ (Friendly Design) อย่างทั่วถึง ทั้งนี้ มีผู้ร่วมงาน ประกอบด้วย คนพิการ ครอบครัวและผู้ดูแลคนพิการ อาสาสมัคร สถาบันการศึกษา ภาคีเครือข่ายด้านคนพิการทั้งหน่วยงานภาครัฐ ภาคเอกชน และองค์กรพัฒนาเอกชน และเครือข่ายผู้พิการ ASEAN รวมทั้งประชาชนทั่วไป จํานวนประมาณ 1,500 คน
พลเอก อนันตพรกล่าวว่า ด้วยประเทศไทยกําลังปรับตัวเข้าสู่สังคมผู้สูงอายุ ซึ่งคาดว่าในปี 2564 ประเทศไทยจะมีจํานวนผู้สูงอายุถึง 20% เป็นการเข้าสู่สังคมผู้สูงอายุอย่างสมบูรณ์ อีกทั้งประเทศไทยยังมีจํานวนคนพิการเกือบ 2 ล้านคน ซึ่งถือเป็นประชากรเกือบ 3% ของประเทศ ฉะนั้น จําเป็นต้องเตรียมความพร้อมในการเข้าสู่สังคมผู้สูงอายุนับตั้งแต่นี้เป็นต้นไป โดยมีการนําแนวคิดของการออกแบบเพื่อคนทั้งมวล (Universal Design) หรืออารยสถาปัตย์ (Friendly Design) เป็นแนวคิดเชิงก้าวหน้าสร้างสรรค์ และมีความสําคัญเป็นอย่างมากในยุคปัจจุบัน เป็นการเสริมความเป็นอารยสถาปัตย์เข้าไปในนวัตกรรมในชีวิตประจําวัน เช่น ในตึกอาคาร บ้านเรือน ตลอดจนสถานที่สาธารณะ และระบบขนส่งมวลชนต่างๆ เพื่อทําให้คนทุกวัย ทุกสภาพร่างกาย สามารถเข้าถึงการใช้งานสถานที่ต่างได้อย่างสะดวกมากยิ่งขึ้น ก่อให้เกิดความเท่าเทียม และมีอิสระในการใช้ชีวิตโดยไม่จําเป็นต้องพึ่งพิงผู้อื่น อันเป็นปัจจัยสําคัญในการส่งเสริมและพัฒนาสังคมให้ดีขึ้น นําไปสู่การขับเคลื่อนประเทศไทยให้เข้าสู่ยุคไทยแลนด์ 4.0 มากขึ้น
พลเอก อนันตพรกล่าวต่ออีกว่า จากแนวคิดดังกล่าว มีการนํามารวบรวมและนําเสนอภายในงาน "มหกรรมอารยสถาปัตย์ และนวัตกรรมสุขภาพเพื่อคนทั้งมวล ครั้งที่ 3” (Thailand Friendly Design Expo 2018) โดยผนวกกับแนวความคิดหลักที่สอดคล้องกับสถานการณ์โลกยุคปัจจุบัน และประยุกต์เข้ากับยุคสมัยไทยแลนด์ 4.0 คือ "Smart Living for All : คุณภาพชีวิตที่นําสมัยเพื่อคนทั้งมวล” โดยมุ่งเน้นการดูแล รักษา ฟื้นฟู ส่งเสริม และพัฒนาคุณภาพชีวิตของคนทุกเพศ ทุกวัย ทุกสภาพร่างกาย โดยเฉพาะผู้สูงอายุ ผู้ป่วยพักฟื้น คนพิการ สตรีตั้งครรภ์ และคนที่ใช้รถเข็น เพื่อให้ได้รับความสะดวกสบาย ทันสมัย และปลอดภัยมากยิ่งขึ้น รวมถึงการเดินทางคมนาคมที่สะดวก การพักผ่อนท่องเที่ยวได้อย่างปกติเหมือนคนทั่วไป ผ่านการนําเสนอสินค้า นวัตกรรม เทคโนโลยี การแพทย์ การเงิน การออกแบบ และการบริการดูแลสุขภาพสําหรับคนทุกวัย ที่มีการออกแบบที่เป็นมิตรกับคนทั้งมวลจากทั่วทุกมุมโลก ทั้งจากองค์กรภาครัฐ ภาคเอกชนที่เป็นบริษัทชั้นนํา
พลเอก อนันตพรกล่าวเพิ่มเติมว่า สําหรับกิจกรรมภายในงานที่สําคัญ ประกอบด้วย ขบวนแห่มนุษย์ล้อนานาชาติ การแสดงโขนรามเกียรติ โดยกระทรวงวัฒนธรรม และการมอบใบประกาศเกียรติคุณ Friendly Design Awards รวมทั้งนิทรรศการที่น่าสนใจ ซึ่งออกเป็น 5 โซนหลัก ได้แก่1)โซนคุณภาพชีวิตที่นําสมัย (Smart Living for All)2)โซนการออกแบบเพื่อคนทั้งมวล (Design for All)3)โซนการท่องเที่ยวเพื่อคนทั้งมวล (Tourism for All)4)โซนอาหารเพื่อคนทั้งมวล (Food for All) และ5)โซนสินค้า Friendly Design ทั้งนี้ ได้รวบรวมแนวความคิดจากทุกโซนในงานมาไว้ในพาวิลเลี่ยน ของ กระทรวง พม. หรือ Smart Pavilion เพื่อเป็นการจําลองสภาพแวดล้อมสังคมไทยในปัจจุบัน ด้วยนวัตกรรมอันหลากหลาย ซึ่งช่วยให้การดําเนินชีวิตของคนพิการและผู้สูงอายุมีความสะดวกสบายและปลอดภัยมากยิ่งขึ้น